Transitrute Transitruten skal sikre køretøjerne et alternativ til E45, når de skal passere Limfjorden ved Aalborg. Det er denne geografiske afgrænsning, der nu er i høring. Miljøzonemærker Der udstedes miljøzonemærker i henhold til lovgivningen ved de ordinære syn. Miljøministeren kan i særlige tilfælde give dispensation fra kravene. Henvendelse herom skal rettes til Miljøstyrelsen. Støtte Etablering af miljøzone i Aalborg støttes af Aalborg Kommunes samarbejdspartnere omkring transport og citylogistik i Aalborg: Aalborg City, Dansk Transport og Logistik, Arbejdsgiverforeningen HTS, Chaufførernes Fagforening, Post Danmark, Danske Fragtmænd, DHL, GLS, Aalborg Havn og Nordjyllands Politi. Mindske gener Parterne ønsker med en miljøzone at mindske de miljømæssige og sundhedsmæssige gener, som trafikken har i den centrale del af Aalborg, hvor mange færdes til fods eller på cykel. Bymiljøet vil blive renere, da emissionerne og særligt partikel-emissionen fra de tunge køretøjer reduceres. Reduktion af partikler resulterer i bedre sundhed i form af færre for tidlige dødsfald, færre kredsløbs- og luftvejssygdomme og færre astmaanfald hos byens borgere. Offentlig høring Byens borgere, erhvervsdrivende og særligt transportbranchen opfordres forinden til at deltage i den offentlige høring om den geografiske afgrænsning af miljøzonen. Høringen løber frem til den 15. oktober 2007. Omfatter Miljøzonen omfatter dieselkøretøjer over 3½ ton, hvor kravene til køretøjerne er: Efter 1. februar 2009 skal motorstandarden være Euro 3 eller påmonteret partikelfilter. Efter 1. juli 2010 strammes kravene til motorstandarden Euro 4 eller påmonteret partikelfilter. Se mere For yderligere information henvises til www.aalborgkommune.dk/miljozone .

Opsummering:
Aalborg Kommune vil indføre miljøzone i henhold til Lov om Miljøzone. 
Aalborg Kommunes forslag til geografisk afgrænsning er en zone afgrænset af Østre Alle-ringen og Limfjorden med en transitrute via Vesterbro, Strandvejen over Limfjordsbroen.